**Eszterházy Károly Katolikus Egyetem Almagyardombi Kollégium**

**3300 Eger, Leányka u. 10.**

**HÁZIREND**

Az Eszterházy Károly Katolikus Egyetem (a továbbiakban: Egyetem), és az Egyetemi Hallgatói Önkormányzat (a továbbiakban: Kollégiumi Bizottság) a vonatkozó jogszabályok és szabályzatok figyelembevételével, megalkotta az Almagyardombi Kollégium, 3300 Eger, Leányka u. 6. (a továbbiakban: Kollégium) házirendjét (a továbbiakban: Házirend)

**Általános rendelkezések**

**1.§**

1. A Házirend hatálya kiterjed a Kollégium minden lakójára, aki a Kollégiummal tagsági jogviszonyban áll (a továbbiakban: Hallgató), a Kollégium dolgozóira, a Kollégium területén működő vállalkozások munkatársaira valamint minden a Kollégium területén tartózkodó egyéb személyre és vendégre.
2. Az Egyetem Hallgatói Követelményrendszer c. szabályzata (a továbbiakban: HKR), a Kollégiumi Felvételi Határozat, a Kollégiumi Bentlakási Szerződés (a továbbiakban: Szerződés) és a hozzá kapcsolódó Általános Szerződési Feltételek (a továbbiakban: ÁSZF) határozza meg:
3. az elhelyezés feltételeit
4. az elhelyezés időtartalmát
5. a férőhely lemondásának feltételeit
6. a kollégiumi térítési díj összegét, befizetésének határidejét, befizetésének módját.

**A ki- és a beköltözés**

**2.§**

1. A beköltözés a kollégiumi felvételi határozatban megjelölt időpontban történik. Ettől eltérni, csak akkor lehet, amennyiben a Hallgató a kollégium igazgatótól vagy a kollégiumi koordinátortólarra engedélyt kapott.
2. A Kollégiumba felvételt nyert hallgatókat a kollégiumi Kollégiumi Bizottság költözteti be, a Kollégiumi Bizottság által készített szobabeosztás szerint.   
   A kollégiumi tagsági jogviszony akkor jön létre, ha a Hallgató aláírja a Szerződést, amellyel elfogadja a Házirendet, a vonatkozó munka-, tűz-, balesetvédelmi- és közegészségügyi előírásokat, az internet hálózat használati rendjét.
3. A Hallgató a fényképes nyilvántartó kitöltését követően megkapja a lakószobája kulcsát, az árazott szobaleltárt, amely tartalmazza a férőhellyel együtt birtokba adott lakásfelszerelések, tartozékok felsorolását azok állapotának rögzítésével együtt. A Hallgató a szobaleltárt aláírásával ellátva veszi át.
4. A Hallgató köteles a polgárok személyi adatainak és lakcímének nyilvántartásáról szóló 1992. évi LXVI. törvény rendelkezései szerint köteles a beköltözés (vagy kiköltözés) után három munkanapon belül tartózkodási helyének címét a járási hivatalnál nyilvántartásba vétel céljából bejelenteni.
5. A Kollégiumon belüli férőhelyváltás csak a kollégium igazgató és a kollégiumi koordinátor engedélyével, valamint az érintett szobák lakójának/lakóinak beleegyezésével történhet meg. Ennek megszegése fegyelmi eljárást von maga után.
6. A Hallgató férőhelyét ideiglenesen sem ruházhatja át, nem értékesítheti, ennek megszegése fegyelmi eljárást von maga után.
7. Kiköltözéskor, átköltözéskor (vagy kizárás esetén) a Hallgatónak tételesen el kell számolnia a szobaleltárral. A Szerződés felmondására az ÁSZF-ben foglaltakat kell alkalmazni, a 30 nap felmondási idő figyelembe vételével, a megfelelő formanyomtatvány a kollégium igazgató részére történő eljuttatásával. Kiköltözés esetén a szándékot a kiköltözés időpontját 2 munkanappal megelőzően jelezni kell a kollégiumi bizottsági tagnak Kiköltözés estén a lakószobát az eredetileg átvett állapotban kell átadni, szükség esetén az Egyetem kényszertakarítást rendel el a HKR-ben rögzített díjtétel előírásával. Az a Hallgató, aki nem tesz eleget a fent rögzített adminisztrációs kötelezettségnek, kollégiumi tagságát folyamatosnak kell tekinteni.

**Belépés a Kollégiumba, vendégfogadás**

**3.§**

1. Hallgató be- és kilépése:
2. a Kollégiumban portaszolgálat működik.
3. A Hallgató a portaszolgálat ügyeletes munkatársa, a kollégium igazgató kérésére személyi azonosságát fényképes igazolvánnyal köteles igazolni.
4. A kollégiumban kép-, videó- és hangfelvétel készülhet.
5. Vendégfogadás:
6. A Hallgató a Kollégiumban vendéget fogadhat.
7. Vendégnek minősül minden olyan személy, aki nem rendelkezik kollégiumi tagsággal, vagy nem a Kollégium, vagy a Kollégium területén működő vállalkozás alkalmazottja. A kollégiumi tagsággal nem rendelkezők önkényes bentlakása szigorúan tilos. Aki kollégiumi tagsággal nem rendelkező személy önkényes bent alvását elősegíti, az ellen fegyelmi eljárás indítható.
8. A vendég a Kollégiumban csak akkor tartózkodhat, ha regisztrál a portán, és a tartózkodásának idejére átadja fényképes igazolványát.
9. A vendég köteles betartani a Házirendet, ezt a Kollégiumba történő belépéssel elfogadja.
10. A vendéget fogadó Hallgató a vendége érkezésekor köteles a portán megjelenni.   
    A vendégfogadó Hallgató neve, szobaszáma, vendége nevének bejegyzése után aláírásával erkölcsi, anyagi felelősséget vállal vendégéért.
11. Vendégfogadásra 8:00-23:00 óra között van lehetőség. Amennyiben a vendég 23 óra után is maradni kíván, vagy a vendégfogadás 23 óra és 8 óra között történik, akkor a Hallgató köteles a vendégéjszaka díját megfizetni a HKR-ben rögzített mértékben és módon. Az éjszakára történő vendégfogadáshoz a vendéget fogadó Hallgató erre a célra rendszeresített nyomtatványt tölt ki, és amelyen a vendégfogadó Hallgató szobatársa/szobatársai nyilatkozat formájában a beleegyezését adja.
12. A vendég távozásakor a portaszolgálat rögzíti a távozás időpontját, valamint visszaadja a vendég által leadott fényképes igazolványt.
13. Az olyan vendégeket, akik a Házirendet megsértik a Kollégium a Kollégiumi Bizottság egyetértésével a Kollégiumból meghatározott időre, vagy véglegesen kitilthatja.
14. 18 év alatti kiskorú, illetve cselekvőképtelen személy egyénileg/vendégként az épületben nem tartózkodhat, csak szülő/törvényes képviselő jelenlétében, vagy az általa írásban megbízott személy kíséretében. Csoportosan csak pedagógus, kísérőtanár, nevelő vagy táborvezető felügyeletével.

**Szolgáltató- és közösségi helyiségek**

**4.§**

1. A szolgáltató helyiségek – tanulószoba – kulcsának felvételét a portán dokumentálni kell a kulcsot felvevő Hallgató nevének, a felvétel időpontjának, és a Hallgató aláírásának rögzítésével. Az esetleges károk, amiket a hallgató okoz a használat során, a hallgatót terhelik.
2. A Kollégium területén az érvényes KRESZ előírások szerint lehet közlekedni. A „Megállni tilos” közlekedési táblával jelölt területen megállni, várakozni, parkolni TILOS! A Kollégium a parkolóhely őrzését nem biztosítja.

**Általános együttélési szabályok**

**5.§**

1. A Kollégiumban és környezetében be kell tartani a közösségi együttélés szabályait.   
   A Házirend az ésszerű életritmushoz és a tanulmányi munka zavartalan végzéséhez igazodik, ezért szorgalmi időszakban 23 órától 7 óráig terjedően, vizsgaidőszakban egész nap a pihenéshez és az alváshoz szükséges nyugalmat biztosítani kell. Ezen szabályok megsértése minden esetben fegyelmi vétségnek minősül, és fegyelmi eljárást von maga után.
2. A Kollégiumban lehetőség van koedukált szobák kialakítására, a 2 ágyas szobák esetében a Hallgatók kérésére.

**Munka-, tűz-, baleset- és vagyonvédelem**

**6.§**

1. A Hallgatók a tanév elején, vagy beköltözéskor kollégiumi munka-, tűz- és balesetvédelmi oktatásban részesülnek, ennek tudomásul vételét aláírásukkal igazolják.
2. Minden helyiséget rendeltetésszerűen kell használni. A közös helyiségekből berendezési tárgyakat a szobákba bevinni tilos!
3. A Kollégium épületében, berendezéseiben a leltári tárgyakban bekövetkező meghibásodásokat, káreseteket minden Hallgató érdeke és kötelezettsége haladéktalanul bejelenteni, a portán elhelyezett hibabejelentő naplón keresztül.
4. A kollégiumi szobákat és a hozzájuk kapcsolódó helyiségeket a Hallgatók az általuk biztosított takarítóeszközökkel és tisztítószerekkel kötelesek tisztán tartani. Kötelesek továbbá gondoskodni a lakóegységekből származó szemét hulladéktárolóba történő kihordásáról. Amennyiben a hallgató felszólítás ellenére sem takarítja ki a szobáját, a kollégium igazgató a Kollégiumi Bizottság egyetértésével kényszertakarítást rendelhet el, a HKR-ben rögzített díj előírásával.
5. A kollégiumba behozott 200 watt teljesítmény feletti háztartási kisgépek üzemeltetése az Egyetem engedélyéhez kötött. Az engedélyezéssel az eszköz rögzítésre kerül a szobaleltárban „saját eszköz” jelöléssel. Az eszköz működtetéséért térítési díjat kell megfizetni a HKR-ben rögzített mértékben és módon. A „saját eszköz” jelölésű ingóságért az Egyetem nem tartozik anyagi felelősséggel.
6. A Kollégiumba bútorokat csak abban az esetben lehet bevinni, ha azt a kollégium igazgató engedélyezi. Az engedélyezéssel a bútor rögzítésre kerül a szobaleltárban A „saját eszköz” jelölésű ingóságért az Egyetem nem tartozik anyagi felelősséggel. Amennyiben a behozott bútor a Kollégiumban bármilyen kárt okoz, azt a bútort birtokló Hallgató köteles megtéríteni. Amennyiben szobaellenőrzés során olyan bútort találnak mely nincs a Kollégium leltárjában a szoba lakói ellen fegyelmi eljárás indítható. Kiköltözéskor minden saját bútort el kell vinni. Ennek elmulasztása fegyelmi eljárást vonhat maga után, illetve eltávolítása a kollégista költségére történik.
7. A Hallgató az átvett tárgyakért, eszközökért, berendezésekért személyesen, a lakószoba állapotáért, bútorzatáért, beleértve az ajtókat, ablakokat, falakat, eszközöket, szobatársával/szobatársaival, a lakóegység további létesítményeiért a lakóegység minden más lakójával együtt és egyetemlegesen felel. A szoba falait fúrni, festeni, plakátozni, tapétázni tilos!
8. A gondnokság a Kollégiumi Bizottság a szobák állapotát rendszeresen, havonta legfeljebb négy (4) alkalommal, a Hallgató előzetes tájékoztatása mellett, jogosult ellenőrizni.
9. Az Egyetem képviselője rendkívüli helyzetekben (pl. kárelhárítás, tűzveszély, élet-, illetve balesetveszély illetve az előzőeket okozó hiba elhárítása stb.) a Hallgató előzetes értesítése nélkül, a Hallgató távollétében is jogosult a kollégiumi szobába bemenni. Erről a Hallgatót haladéktalanul értesíteni kell.
10. A fentieken kívül az Egyetem a Hallgató előzetes értesítése mellett a kollégiumi szoba rendeltetésszerű használatának ellenőrzése, továbbá karbantartási és épületfelügyeleti okokból (pl. fűtés, épületgépészeti berendezések elektromos berendezések ellenőrzése, szabályozása, javítási és karbantartási munkák, rovar- és kártevő-mentesítés stb.) jogosult a kollégiumi szobába bemenni és ott a szükséges ellenőrzést, javítást elvégezni. Amennyiben a Hallgató a tevékenység végzésének időpontjában az előzetes egyeztetés ellenére nincs a szobában, az Egyetem megbízottja csak az Egyetem képviselőjének jelenlétében mehet be a szobába. A Hallgató távollétében történt bemenetelt látogatási napló vezetésével dokumentálni kell. Jelenlétét az Egyetem jelenlévő képviselője aláírásával igazolja.
11. A Kollégium épületében tilos a dohányzás! Amennyiben a hallgató nem a kijelölt helyen dohányzik és ebből az Egyetemnek rendkívüli kiadása keletkezik (pl. tűzjelző riasztására a katasztrófavédelem kivonul a helyszínre), a Hallgató köteles megtéríteni azt. Dohányzásra kijelölt hely: a kollégium bejáratától 5 m-re található.
12. A lakószobákban nem szabad tűzveszélyes anyagot, eszközt bevinni, vagy olyan tevékenységet végezni, amely tüzet, vagy robbanást okozhat (pl. tűzveszélyes folyadékkal ruhát tisztítani). Rezsót, hősugárzót, merülőforralót a kollégiumban használni tilos. Vasaló használata a szobákban tilos!
13. A vakvezető és segítő kutya kivételével a Kollégiumban állatot tartani tilos!
14. Az Egyetem a szobákban lakó Hallgatók, vagy azok vendégei által behozott, elhelyezett értékekért, tárgyakért különös tekintettel ékszerért, készpénzért, értékpapírért, műszaki cikkekért semmilyen formában nem vállal felelősséget. A Kollégium területén (szobákban, teakonyhákban, közös zuhanyozókban, egyéb helyeken) őrizetlenül hagyott tárgyak eltűnéséből eredő károkért felelősséget az Egyetem nem vállal!
15. Amennyiben a Hallgató vétkes magatartásából eredően okoz kárt a Kollégiumnak, köteles megtéríteni a helyreállítás költségét. Az előírások Hallgató által történő vétkes megszegéséből származó mindennemű hatósági bírságot, kárt, a kollégiumnak felmerülő többletköltséget a vétkes Hallgató/Hallgatók a kártérítési szabályok szerint köteles/kötelesek megfizetni. A kártérítés megfizetésének visszautasítása, illetve ha a kár nagysága ezt indokolttá teszi, a Kollégium a HKR szerint fegyelmi és kártérítési eljárás lefolytatását kezdeményezi.
16. Amennyiben a szobában bármilyen kár keletkezett, vagy hiányoznak leltári tárgyak, a szobában lakó kollégisták kötelesek azt megtéríteni a szobaleltár szerinti díjszabás alapján.

**Vegyes és záró rendelkezések**

**7.§**

1. A Hallgató vállalja, hogy kollégiumi férőhelyét tanulmányi félévenként legfeljebb 5 nap időtartamban konferenciák, szakmai rendezvények résztvevőinek elhelyezése céljából az Egyetem rendelkezésére bocsátja. Az Egyetem köteles a Hallgatót legalább 15 nappal az igénybevétel előtt értesíteni a pontos időpontról. Az Egyetem – igény esetén – a Hallgató személyes tárgyai elhelyezésére köteles megfelelő tároló helyiséget biztosítani.
2. A kollégium esetleges felújításának időtartamára az Egyetem csere kollégiumi szállás kijelölésével biztosítja a hallgató számára az elhelyezést. Amennyiben az Egyetem által kijelölt csereszállást a hallgató nem fogadja el, úgy köteles saját maga, saját költségén gondoskodni a felújítás időtartamára a lakhatásáról. A Hallgató így keletkezett többletköltségét az Egyetem nem vállalja át. A felújítást a Hallgató az Egyetem által felajánlott csere elhelyezés el nem fogadásával nem akadályozhatja.
3. A Szerződést rendkívüli felmondással meg kell szüntetni, ha a Hallgató:
4. a Házirendet szándékosan vagy súlyos gondatlansággal jelentős mértékben megszegi, vagy egyébként olyan magatartást tanúsít, amely a férőhely-használati jogviszony fenntartását lehetetlenné teszi.
5. az Egyetemnek szándékosan vagy gondatlanul kárt okoz, és annak megtérítését megtagadja, vagy a kártérítési kötelezettségének elismerése után a megtérítést alapos ok nélkül elmulasztja;
6. a kollégium épületében vagy berendezési tárgyaiban az Egyetem engedélye nélkül átalakítást végez, és felszólításra az eredeti állapotot saját költségén nem állítja vissza;
7. a kollégiumi és hatósági közegészségügyi (különösen a dohányzásra vonatkozó), tűzrendészeti, munka- és balesetvédelmi előírásokat, valamint az Internet hálózat használati rendjét vétkesen megszegi;
8. nem a kollégiumban lakó személyt saját vagy más férőhelyén jogellenesen elhelyez;
9. egészségi állapota miatt közösségi együttlakásra alkalmatlanná válik;
10. engedély nélkül szobát cserél;
11. a Házirendben a vendégfogadásra vonatkozóan meghatározott szabályokat vétkesen megszegi;
12. a térítési díjfizetési kötelezettségét felszólítás ellenére, a felszólításban foglalt határidőre sem teljesíti;
13. megsérti a házirendben foglaltakat;
14. olyan magatartást tanúsít, amely a közösségi együttélés normáival összeegyeztethetetlen, illetve amellyel a kollégium lakóinak a nyugalmát jelentős mértékben zavarja.
15. Rendkívüli felmondás alapját képező fegyelmi eljárás a Hallgatói Követelményrendszer fegyelmi eljárásra vonatkozó része szerint kerül lefolytatásra.
16. A Hallgató számára érkező levélküldeményeket és postai csomagértesítéseket a portaszolgálaton veheti át. A portaszolgálat üzenetek közvetítésére, nem postai csomagok, tárgyak kézbesítésére és egyéb, a munkakörbe nem tartozó feladatok ellátására nem vehető igénybe.
17. A Kollégiumban engedély nélkül semmilyen nemű árusítási, kereskedelmi, üzleti és egyéb engedélyköteles (pl. szerencsejáték) tevékenység nem folytatható.
18. A Kollégiumban orvosi, egészségügyi ellátás nincs. Az elsősegélynyújtáshoz szükséges elsősegély láda a portán található. A bekövetkezett baleseteket, illetve az elsősegélyláda használatának időpontját, személyi és egyéb adatokat a portán nyilván kell tartani.

A városi orvosi ügyelet, telefonszáma***:*** 3300 Eger*,* Szálloda u. 2/A., (36) 314-104

Körzeti orvosi rendelő, orvos, rendelési idő, telefonszám, cím:

Dr. Kardos Ilona 3300 Eger, Balassi út 9.

Telefonszám: (36) 415-339

Rendelési idő: - hétfő, szerda: 13:00-16:00; - kedd, csütörtök, péntek: 08:00-11:00

**Közérdekű telefonszám:**

Segélyhívó: 112

1. Kollégiumi hallgatói rendezvény szervezésére az Egyetem Szervezeti és Működési Szabályzatának Szervezeti és Működési Rendje X. fejezet Hallgatói rendezvények szervezésének rendje (99.§), továbbá a HKR VI. fejezet Hallgatói balesetvédelmi szabályzat Hallgatói rendezvények engedélyeztetési, szervezési szabályai (10.§) rendelkezéseit kell alkalmazni.

A házirend hatályba lép: 2023. szeptember 1-én és visszavonásig érvényes.

|  |  |  |
| --- | --- | --- |
|  |  |  |
| Dr. Pajtókné Dr. Tari Ilona  rektor |  | Zaja Barbara elnök  Egyetemi Hallgatói Önkormányzat |